Stanovnici Floride koji imaju dozvolu za nošenje vatrenog oružja dobili su pravo da ga upotrebe
Prema nedavno usvojenom zakonu na Floridi, stanovnici te države mogli da imaju veću slobodu u korišćenju vatrenog oružja ili drugih nač
Florida je prva savezna država koja je usvojila takav zakon kojim vlasnici oružja dobijaju mnogo veću slobodu da ga upotrebe. Skupština Floride je usvojila taj zakon posle uporne kampanje Nacionalnog udruženja pobornika vatrenog oružja. «Mislim da će ovaj zakon imati uticaja na celu zemlju zato što ljudi žele da budu u stanju da se zaštite. Oni ne žele da budu u situaciji da razmišljaju o tome šta bi trebalo da urade na mestu zločina,» kaže Vejn Lapier. Zakon daje gradjanima Floride veću slobodu u korišćenju vatrenog oružja - ne samo u svom domu već i na ulici, na radnom mestu i u automobilu. Neki vlasnici vatrenog oružja, poput Stiva Feltusa, smatraju da ovaj mera, gradjanima koji poštuju zakone daje prednost nad kriminalcima. «Ovaj zakon mi omogućava da se branim ako smatram da mi je život ugrožen,» kaže Feltus. Prema novom zakonu, svako ima pravo da na silu odgovori silom ukoliko sa razlogom smatra da je to neophodno da bi sprečio svoju smrt ili izbegao tešku telesnu povredu. Medjutim, kritičari ovog zakona, poput Artura Hejhoa iz Koalicije za sprečavanje nasilja vatrenim oružjem, smatraju da ova mera ide predaleko. «Ukoliko ohrabrujete vlasnike oružja da ga upotrebe, to treba da činite veoma oprezno, a ovo nije oprezno formulisan zakon,» kaže Hejho. Zakon su kritikovali i neki šefovi gradskih policija, mada ga je udruženje policijskih službi podržalo. Bil Džonson, izvršni direktor Nacionalnog udruženja policijskih službi, kaže da bi zakon mogao da pomogne u obuzdavanjau kriminala i da on sadrži manje - više ono što je već navedeno u više sudskih presuda na Floridi - naime, da gradjani ne treba da se ustručavaju da se suprotstave nasilnicima u svom domu ili na radnom mestu da bi odbranili svoj život. «Pravilo je da će, ukoliko neko upotrebi smrtonosnu silu da bi odbranio sebe ili svoj dom, ta odluka biti razmotrena na višoj instanci u žalbenom postupku. Zbog toga je postojala opasnost od primene različitih standarda u okviru Floride. Time što je usvojila ovaj zakon skupština Floride je obezbedila doslednost i primenu jedinstvenih pravila koja važe za sve stanovnike te države kao i sve one koji je posećuju,» kaže Džonson. Drugi pobornici ovog zakona kažu da će ga razumni ljudi koristiti na razuman način i da će on ne samo doprineti da se smanji kriminal već i da se gradjani osećaju bezbednije. Medjutim, neki kritičari, poput člana skupštine Floride, Kena Gotliba, smatraju da zakona daje pravo nekome, ko je, na primer, ošamaren da ubije napadača. «Imaćete svakakve sukobe i namšetene situacije. To nije način na koji treba rešavati probleme u civilizovanom društvu,» kaže Gotlib. Uprkos protivljenju grupa za kontrolu vatrenog oružja, Nacionalno udruženje pobornika vatrenog oružja nastojaće da predloži usvajanje sličnih zakona u svim saveznim državama.